‘क्षण’ नये कवियों के लिए ‘फेटिश’ हो गया है. वैसे, हर युग के अपने कुछ खास शब्द होते हैं, बल्कि हो जाते हैं, जो उस युग के लिए कुंजी का (ताले का भी) काम करते हैं. आज के लिए वह शब्द है ‘क्षण’. नयी कविता में ‘क्षण’ पर इतना आग्रह है कि हर उम्मीदवार ‘क्षण की मर्यादा को थामने’ की कोशिश कर रहा है और माखनलाल चतुर्वेदी जैसे वयोवृद्ध कवि की कविता में ‘क्षणिक का स्थिर राज’ देखकर नये कवि उन्हें अपनी पाँत में बिठा लेने के लिए उत्सुक हैं (निकष ः 3-4). आलोचकों ने आरम्भ में कहना शुरू किया कि नयी कविता ‘मूड’ की कविता है और इसमें ‘जीवन के छोटे-छोटे अनुभव’ को चित्रित किया जा रहा है, परन्तु उन्हें गुमान भी न था कि आगे चलकर नये कवि ‘क्षण’ के प्रति इतने सजग हो जायेंगे. कहने को तो छायावादी महादेवी वर्मा ने भी एक समय कहा था कि आज का कवि अपनी हर साँस को लिख डालना चाहता है लेकिन उन्हें नहीं पता था कि आगे वह ‘साँस’ टूट कर इतनी छोटी हो जायेगी. यही तो मुश्किल है. ‘क्षण’ की जमीन इतनी अस्थिर है कि जो एक बार इसपर खड़ा हुआ वह उसकी तर्क-संगत परिणति से बच नहीं सकता.